**FFO arbeider for at skolen skal være for alle. Kommunale råd kan jobbe med ulike saker for å oppnå dette i sin kommune:**

* Bidra til at skolene i kommunen aktivt arbeider med inkludering. Få tips om hvordan (bilde 3)
* Være pådriver for god praksis i kommunen når det gjelder elevene rett til og behov for spesialundervisning. Få tips om hvordan (Bilde 4)
* Være en pådriver for gjennomføring av samhandling og koordinering av sammensatte tjenester. Få tips om hvordan (Bilde 6)
* Sette skolemiljøet på dagsorden, og etterlys hvordan kommunen jobber for gode skolemiljø. Få tips om hvordan. (Bilde 7)
* Bidra til god kompetanse om likestilling og deltakelse for elever med funksjonsnedsettelse i kommunen og i skolen Få tips om hvordan (Bilde 8)

**Bidra at skolene i kommunen aktivt arbeider med inkludering**

En inkluderende skole er en skole der alle elever lærer sammen, med nødvendig tilrettelegging. Den er universelt utformet – skolebygget, inne- og uteområder, undervisning og pensum/læremateriell. Der er kompetanse til å møte alle elevenes behov i klasserommet, til å tilrettelegge og tilpasse, har et lag rundt elevene og vet når de skal koble på ekstern støtte.

**Rådet kan:**

* Jobbe for å få inn i kommunens planer at kommunen skal jobbe for en inkluderende skole.
* Etterspørre status og plan for å oppnå universell utforming i kommunens skoler, både når det gjelder skolebygg og uteområdene. Paragraf [9 A-7](https://lovdata.no/lov/1998-07-17-61/§9a-7) i opplæringsloven sier at alle elever har rett til en arbeidsplass som er tilpasset behovene deres.
* De kommunale rådene kan også etterspørre plan for IKT-løsninger i utdannings- og opplæringssektoren, herunder digitale læremidler. Universell utforming av IKT-løsninger er omtalt under paragraf 2 i [forskrift](https://lovdata.no/dokument/SF/forskrift/2013-06-21-732) om (IKT)-løsninger i likestillings og diskrimineringsloven.

**Være pådriver for god praksis i kommunen når det gjelder elevenes rett til og behov for spesialundervisning**

Opplæringsloven (§5-1)fastslår at elever som ikke har eller som ikke kan få tilfredsstillende utbytte av det ordinære opplæringstilbudet, har rett til spesialundervisning.

**Rådet kan:**

* Etterspørre hvordan kommunen bidrar til at alle med rett til spesialundervisning får det, og at vedtak om spesialundervisning blir fulgt opp i praksis.
* Etterspørre hvordan kommunen bygger kompetanse på feltet spesialundervisning, herunder med kontakt med Statped og med universitets- og høgskolesektoren.
* Spørre om PPT-tilbudet i kommunen. Har de mange nok ansatte til å følge opp behovet for elevene som trenger utredning og oppfølging? Har de ansatte kompetanse til å ivareta elever med ulike funksjonsnedsettelser? Rådet kan påpeke nødvendigheten av å sette inn midlertidige tiltak raskt når vedtak fra PPT lar vente på seg.
* Rådet kan også utfordre kommunen til å foreta en brukerundersøkelse om opplevelsen av PPTs tilbud.
* Be kommunen sikre at læremateriell skal være klart til skolestart, også for barn som trenger alternative lærebøker.

**Være en pådriver for gjennomføring av samhandling og koordinering av sammensatte tjenester**

**Rådet kan:**

* Kontakte organisasjoner av funksjonshemmede for å finne ut hvordan tjenestetilbudet for elever med behov for sammensatte tjenester blir ivaretatt i kommunen. Er det mangel på tjenester, mangel på koordinering eller begge deler? Er kompetansen tilstrekkelig? Rådet kan samle innspill og ta opp dette som sak i det kommunale rådet.
* Stille spørsmål om hvordan kommunen arbeider med individuell plan og kommunal koordinator. Hvordan er samarbeidet for elever med funksjonsnedsettelse?
* Stille spørsmål om hvilke avtaler som finnes mellom kommunen og spesialisthelsetjenesten
* Etterspørre samarbeidet mellom skolen og helsetjenesten, som HABU, BUP og andre spesialisthelsetjenester, for å bidra til god kommunikasjon når eleven er under utredning, rehabilitering, er innlagt på sykehus eller har lange sykefravær.
* Bidra til at elever som trenger det får nødvendig helseoppfølging i skolen (fysioterapi, hjelp til å ta medisiner mv).

**Sette skolemiljøet på dagsorden, og etterlyse hvordan kommunen jobber for gode skolemiljø**

Opplæringsloven § 9 A fastslår at alle elever har rett til et trygt og godt skolemiljø som fremmer helse, trivsel og læring. Skolen skal ha nulltoleranse mot krenking som mobbing, vold, diskriminering og trakassering.

**Rådet kan:**

* Sette søkelys på arbeid mot mobbing og hatefulle ytringer i skolen rettet mot elever med funksjonsnedsettelse og kronisk syke. Hva sier kartlegginger rundt mobbing? Etterspør hvordan kommunen ivaretar aktivitetsplikten imot mobbing på den enkelte skole.
* Skaffe innsikt i hvordan skolehelsetjenesten fungerer i kommunen, og bidra til at kapasiteten er i tråd med behovet.
* Bidra til at elever som trenger det får nødvendig assistanse i skolen, at ulike assistanseordninger rundt barnet også kan brukes i skoletida.
* Etterspørre gode rutiner for elevmedvirkning, der elever med funksjonsnedsettelse er inkludert.
* Ta kontakt med ungdomspolitikere og råd for ungdom i kommunen for å skaffe kunnskap om situasjonen slik de ser det. Da kan også rådet for funksjonshemmede gi innspill som kan bevisstgjøre om diskriminering som skjer overfor funksjonshemmede og tiltak som fremmer likestilling og deltakelse.

**Bidra til god kompetanse om likestilling og deltakelse for elever med funksjonsnedsettelse,   
i kommunen og i skolen**

**Rådet kan:**

* Bidra til at skolene setter lærernes kompetanse om funksjonshemmede elevers likestilling og inkludering på dagsorden.
* Be kommunen sikre at skolen og lærere kjenner til aktører, verktøy og tiltak som kan trekkes inn og iverksettes for elever med ulike tilretteleggingsbehov.
* Rådet kan ta initiativ til skolebesøk, der rådet kan dele sin kunnskap. For eksempel se på universell utforming av skolen, tilretteleggingsmuligheter, snakke med lærerne om hvordan de jobber med tilrettelegging og inkludering.
* Be kommunen å fremme inkluderende arbeidsmiljø i skolene i kommunen, for eksempel be kommunen oppfordre søkere med funksjonsnedsettelse til å søke på stillinger i skolen.